Komisijos Sprendimas
1990 m. gegužės 10 d.
nustatantis grynaveislių veislinių avių ir ožkų pripažinimo tinkamomis veisimui ir jų spermos, kiaušialąsčių bei embrionų panaudojimo kriterijus
(90/257/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. gegužės 30 d. Tarybos direktyvą 89/361/EEB dėl grynaveislių veislinių avių ir ožkų [1], ypač į jos 4 straipsnį,
kadangi Direktyva 89/361/EEB yra skirta laipsniškai liberalizuoti Bendrijos vidaus prekybą grynaveislėmis veislinėmis avimis ir ožkomis; kadangi dėl to būtinas papildomas derinimas, susijęs su leidimu naudoti minimus gyvulius bei jų spermą, kiaušialąstes ir embrionus;
kadangi leidimo naudoti veisimui nuostatos taikomos ne tik gyvuliams, bet ir jų spermai, kiaušialąstėms ir embrionams;
kadangi norint užtikrinti garantijas, kurios leistų pasiekti pageidaujamą tikslą, reikėtų numatyti, kad spermą, kiaušialąstes ir embrionus tvarkytų tik oficialiai patvirtinti darbuotojai;
kadangi šiame sprendime numatytos priemonės atitinka Zootechnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant 2 straipsnio nuostatų, naudoti veisimui leidžiamos visos kilmės knygose įregistruotos grynaveislės veislinės vyriškos bei moteriškos lyties avys ir ožkos.
2 straipsnis
1. Panaudoti grynaveislius veislinius avinus bei ožius ir jų spermą dirbtiniam apvaisinimui leidžiama tik tuo atveju, jei, remiantis Komisijos sprendimu 90/256/EEB [2], buvo atlikti šių gyvulių produktyvumo kontrolės bei genetinės vertės nustatymo tyrimai.
2. Oficialiai tirti grynaveislius veislinius avinus bei ožius ir panaudoti jų spermą leidžiama taikant kiekinius apribojimus, būtinus norint pagal Sprendimo 90/256/EEB nuostatas patikrinti jų produktyvumą ir nustatyti genetinę vertę.
3. Grynaveislės veislinės avys ir ožkos priimamos veisimui ir jų kiaušialąsčių bei embrionų panaudojimui.
3 straipsnis
Rinkti, tvarkyti ir saugoti spermą, kiaušialąstes bei embrionus turi oficialiai patvirtintas surinkimo centras arba oficialiai patvirtinti darbuotojai.
4 straipsnis
Šis sprendimas skirtas valstybėms narėms.
Priimta Briuselyje, 1990 m. gegužės 10 d.